Lennart Damsbo-Andersen (S), 2010-10-12:
Onde tunger vil påstå, at regeringen er ved at løbe tør for initiativer og gode ideer til, hvordan Danmark kommer ud af krisen og videre på den anden side.
Onde tunger vil også påstå, at Dansk Folkeparti bare står og bralrer op om, at de er de svages beskyttere, og at de vil hjælpe de syge og de svage, men når det så kommer til stykket, sidder de blot som en anden skødehund og logrer på skødet af statsministeren.
Men regeringen – Venstre og Konservative – og Dansk Folkeparti har virkelig gjort op med rygterne, for med genopretningsplanen har de taget alle de onde rygter til sig og gjort dem til virkelighed.
Jeg synes jo næsten, det var hyklerisk, at regeringen og Dansk Folkeparti i sidste samling stod heroppe og roste sig selv for, at der nu blev gjort noget for de syge – eller i hvert fald for nogle af dem – da de kunne få forlænget sygedagpengene i op til 26 uger.
Og nu bruger de selv samme beslutning som argumentation for at forlænge beskæftigelseskravet fra 13 til 26 uger.
Hunden skal altså fodres med sin egen hale.
Endnu en gang er det de svage, der må holde for oven på regeringen og Dansk Folkepartis rødvinsskattereform og sløseri med samfundets penge.
Og så for at gøre det helt perfekt fjerner man også lige retten til sygedagpenge på søgnehelligdage.
Nuvel, der er åbenbart trængt et enkelt signal ind i Beskæftigelsesministeriet, for pludselig skal der tilføjes et nyt stk. 6 til § 13 i sygedagpengeloven, således at alvorligt syge nu ikke længere skal generes af utidig og uværdig kontakt fra sagsbehandlerne i jobcentrene.
Det har godt nok taget lang tid at vågne af tornerosesøvnen.
Det, der mangler, er så hele aktiveringsdelen; det vil jo stadig væk være sådan, at kommunen får større refusion, når der kan aktiveres, også når det gælder alvorligt syge.
Hvad er så konsekvensen af lovgivningen?
Hvis du er ny på arbejdsmarkedet og bliver syg, er det ærgerligt, for du får ingen kompensation.
Hvis du er løst ansat vikar, har skiftende småjob, opnår du aldrig at få den nødvendige anciennitet, så du kan få sygedagpenge.
Hvis man så er så heldig at være ansat i et firma, der har en overenskomst, der sikrer en, nåh ja, så skal arbejdsgiveren betale.
Som det også beskrives i høringssvarene, er det på ingen måde noget, der giver arbejdsgiverne lyst til at ansætte nye, især ikke unge, for der ligger en udgift og lurer.
Fleksibiliteten forsvinder altså fuldstændig ud af det danske arbejdsmarked, og det er jo galimatias, når alle, inklusive regeringen selv, står og siger, at der skal gang i beskæftigelsen.
Med den her lov slår regeringen og Dansk Folkeparti endnu et søm i den kiste, som de er ved at gøre klar til at begrave den danske model i.
Hvis man nu er så uheldig at blive rigtig alvorligt syg, får kommunen stadig væk kun 35 pct. i refusion, også selv om man bliver sat på standby.
Og lur mig, om det ikke vil sætte en stopper for de uhyrlige historier om aktivering af alvorligt syge.
Man skulle tro, at regeringen og Dansk Folkeparti befinder sig på en anden planet, for her ser vi endnu et lovforslag, hvor ikke en eneste uden for Christiansborgs tykke mure kan se fornuften i det, der bliver foreslået.
Socialdemokratiet og SF har en anden plan, »En Fair Løsning«, hvor det er bankerne og de rige, der må holde for.
Vi vil begynde på noget, som regeringen har forsømt: at tale med parterne ude i virkeligheden, når vi skal lovgive på arbejdsmarkedsområdet.
Og så vil vi først og fremmest afskaffe den helt urimelige varighedsbegrænsning på sygedagpenge.
Når man er syg, skal man have sygedagpenge, det siger sig selv, og det gælder også i starten.
Og når man er alvorligt syg, skal man have fred.
Så i Socialdemokratiet kan vi hverken anbefale forlængelse af optjeningskravet eller bortfald af sygedagpenge på søgnehelligdage.
Og vi mangler noget vilje fra regeringen til at lade de alvorligt syge få et helle.
Så derfor stemmer vi imod.
Hvordan har ordføreren det med, at man her for det første reelt påfører arbejdsgiveren en udgift og for det andet gør det sværere at fastholde fleksibiliteten på det danske arbejdsmarked?